SET ปิดบวก 5 จุด มูลค่าซื้อขายทะลุ 1 แสนล. แนะจับตาประชุม ECB – สถานการณ์ “โควิด”
SET ปิดบวก 5 จุด มูลค่าซื้อขายทะลุ 1 แสนล. แนะจับตาประชุม ECB - สถานการณ์ “โควิด”
20 เม.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,580.04 จุด เพิ่มขึ้น 5.13 จุด (+0.33%) มูลค่าการซื้อขาย 102,624.85 ล้านบาท
10 หุ้นดันดัชนีวันนี้

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้แกว่งค่อนข้างแคบ หลังจากตลาดฯได้ตอบรับการแพร่ระบาดของไวรัสโควิด-19 ระลอกใหม่และมาตรการคุมเข้มไปมากแล้ว เริ่มที่จะมีการพักตัวในช่วงที่ยังต้องติดตามสถานการณ์ในระยะต่อไป โดยเมื่อดัชนีฯขึ้นมาแถว 1,570-1,580 จุดจึงเริ่มมีแรงขายทำกำไรออกมาในช่วงที่ยังมีความไม่แน่นอนอยู่ อีกทั้งหันไปโฟกัสผลประกอบการบริษัทจดทะเบียนมากขึ้น เมื่อกลุ่มแบงก์ประกาศงบออกมาทำให้มีแรงเก็งกำไร รวมทั้งยังเล่นหุ้นรายตัวตามปัจจัยเฉพาะด้วย
ด้านตลาดหุ้นในภูมิภาคเอเชียวันนี้เคลื่อนไหวทั้งแดนบวก-ลบ โดยปัจจัยไม่ได้แย่มาก โดยเฉพาะประเทศขนาดใหญ่ มีเพียงอินเดียที่ต้องเผชิญกับการแพร่ระบาดโควิด-19 รอบใหม่ค่อนข้างรุนแรง ขณะที่การฉีดวัคซีนโควิด-19 หลายประเทศมีการพัฒนาขึ้นเรื่อย ๆ ทำให้เศรษฐกิจสามารถเติบโตได้มากกว่าคาด ส่วนตลาดยุโรปเทรดบ่ายนี้เคลื่อนไหวในแดนลบมากกว่าบวกราว 0.3-0.5% และดาวโจนส์ฟิวเจอร์สก็ติดลบเล็กน้อย มองว่าเป็นผลจากแรงขายทำกำไรออกมาบ้าง
ทั้งนี้ แนะนำติดตามสถานการณ์ความสัมพันธ์ระหว่างสหรัฐและจีน หลังจากสหรัฐจับมือญี่ปุ่นหวังคานอำนาจจีน, ผลการประชุมธนาคารกลางยุโรป (ECB) วันที่ 22 เม.ย.นี้ คาดว่าจะยังคงนโยบายผ่อนคลายเหมือนเดิม ส่วนบ้านเราให้ติดตามสถานการณ์การแพร่ระบาดไวรัสโควิด-19 และการกระจายวัคซีนได้ทั่วประเทศได้เมื่อใด เพราะรอบนี้การระบาดดูรุนแรงกว่าครั้งที่ผ่านมา
แนวโน้มการลงทุนในวันพรุ่งนี้ (21 เม.ย.) น.ส.ธีรดา กล่าวว่า ตลาดฯคงจะแกว่งแคบ และอาจเผชิญแรงขายทำกำไรสลับเข้ามาในระหว่างทาง โดยมีแนวรับ 1,560 จุด ส่วนแนวต้าน 1,585-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SAWAD มูลค่าการซื้อขาย 7,655.87 ล้านบาท ปิดที่  88.25 บาท เพิ่มขึ้น 4.75 บาท
KBANK มูลค่าการซื้อขาย 5,168.84 ล้านบาท ปิดที่ 140.00 บาท เพิ่มขึ้น 3.00 บาท
ADVANC  มูลค่าการซื้อขาย 3,982.43 ล้านบาท ปิดที่ 175.00 บาท เพิ่มขึ้น 5.50 บาท
BFIT มูลค่าการซื้อขาย 3,169.51 ล้านบาท ปิดที่ 43.00 บาท ราคาไม่เปลี่ยนแปลง
GULF มูลค่าการซื้อขาย 3,083.95 ล้านบาท ปิดที่ 34.25 บาท เพิ่มขึ้น 2.00 บาท